SYMC คาดกำไรปีนี้ต่ำกว่าปีก่อน หลังหมดสัญญาลูกค้ารายใหญ่-ตัดค่าเสื่อม
SYMC คาดกำไรปีนี้ต่ำกว่าปีก่อน หลังหมดสัญญาลูกค้ารายใหญ่-ตัดค่าเสื่อม มั่นใจผลประกอบการปี 59 รายได้-กำไรมากกว่าปีนี้
28 ต.ค. 2558

นายธีรรัตน์ ปัณฑรสูตร กรรมการผู้จัดการ บริษัท ซิมโฟนี่ คอมมูนิเคชั่น จำกัด (มหาชน) หรือ SYMC เปิดเผยว่า บริษัทคาดกำไรสุทธิปีนี้จะต่ำกว่าปีก่อนที่มีกำไรสุทธิ 181.71 ล้านบาท พร้อมปรับลดเป้ารายได้ปีนี้ลงเหลือเติบโตใกล้เคียง 10% จากเดิมที่บริษัทตั้งเป้ารายได้เติบโต 20% หลังจากที่มีลูกค้ารายใหญ่ไม่ต่อสัญญาเพื่อใช้บริการต่อ และเศรษฐกิจที่มีการชะลอตัว ส่งผลต่อผู้ต้องการใช้บริการรายใหม่ชะลอออกไป
“เรามั่นใจว่าปีนี้รายได้ยังจะเติบโตแม้จะไม่เป็นไปตามเป้าหมายที่วางไว้ แต่กำไรคงต่ำกว่าปีก่อน เพราะเรามีการลงทุนไปค่อนข้างมาก แต่ลูกค้าไม่ได้เข้ามาตามที่คิดส่งผลให้การตัดค่าเสื่อมไปกระทบกับผลประกอบการ นอกจากนี้ยังมีลูกค้ารายใหญ่ 1 รายที่ไม่ต่อสัญญาใหม่ทำให้รายได้ในส่วนนั้นหายไปด้วย”นายธีรรัตน์ กล่าว
สำหรับแนวโน้มผลประกอบการในปี 59 บริษัทมั่นใจว่าผลประกอบการทั้งในแง่ของรายได้ และกำไรสุทธิ จะมากกว่าปีนี้ เนื่องจากเศรษฐกิจที่ขยายตัวมากขึ้น จากการลงทุนด้านโครงสร้างพื้นฐาน รวมไปถึงการประมูล 4G ที่จะเกิดขึ้นเร็วๆนี้จะช่วยให้ลูกค้าที่ชะลอการใช้บริการ จะเริ่มใช้บริการในปีหน้า
ขณะที่บริษัทมองนโยบายภาครัฐที่จะส่งเสริม Digital Economy จะส่งผลดีต่อธุรกิจในอนาคตอย่างมีนัยสำคัญในแง่ของการลงทุนโครงข่ายเพื่อรองรับการใช้อินเตอร์เน็ตของประชาชนจะเพิ่มสูงขึ้น อีกทั้งจะทำให้ภาคธุรกิจหันมาใช้เทคโนโลยีกันมากขึ้นอีกด้วย